F1 ondersoek Hamilton se BLM-gebaar | Netwerk24
Die hemp wat Lewis Hamilton Sondag by die Mugello-renbaan gedra het. Foto: Getty Images
Formule Een se beheerliggaam, die FIA, oorweeg of Lewis Hamilton enige reëls oortree het deur 'n T-hemp te dra met die slagspreuk "Arresteer die polisielede wat Breonna Taylor doodgemaak het" voor én ná Sondag se Toskaanse Grand Prix.
"Ons oorweeg die kwessie," sê 'n FIA-woordvoerder, wat verder bevestig het die gesprek draai ook rondom hoe daar in die toekoms opgetree moet word.
Hy het met Sondag se hemp daarvan afgewyk. Sy hemp het ook 'n foto van Taylor agterop gehad met die onderskrif "Sê haar naam".
Die agterkant van Hamilton se hemp. Foto: Getty Images
Die Japannese tennisster Naomi Osaka het onlangs by die Amerikaanse Ope 'n gesigmasker gedra met Taylor se naam daarop. Hamilton het Sondag gesê Osaka "is 'n ongelooflike inspirasie".
Beamptes by die Mugello-renbaan in Italië het nie Hamilton se protesaksie ondersoek nie en dit was buitendien nie dadelik duidelik of Hamilton enige reëls oortree het nie.
Die FIA, wat deurlopend 'n nie-politieke-standpunt handhaaf, werk saam met Hamilton, F1 se enigste swart renjaer, op 'n diversiteit-komitee en bemark 'n veldtog teen rassisme.
F1 verbied spanne om advertering te gebruik wat "politiek of geloof" propageer, maar maak nie melding van renjaers nie.
Mercedes se spanbaas, Toto Wolff, het dit ook duidelik gemaak hy het geen probleem met wat Hamilton kies om te dra nie.
"Dit is heeltemal sy keuse. Wat ook al hy doen, ons ondersteun dit," het die Oostenryker Saterdag aan joernaliste gesê.
"Die span stry teen enige rassisme en diskriminasie en dit is Lewis se persoonlike stryd vir Black Lives Matter wat ons op enige wyse ondersteun.
"Die wyer beweging is uiteraard die geveg teen enige vorm van rassisme en diskriminasie en ons span het nog altyd ons stryd teen daardie tipe ongeregtighede beklemtoon."